A Bizottság 85/2004/EK rendelete

(2004. január 15.)

az almára vonatkozó forgalmazási előírás megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [1], és különösen annak 2. cikke (2) bekezdésére,

mivel:

(1) Az alma a 2200/96/EK rendelet I. mellékletében felsorolt azon termékek közé tartozik, amelyre minőségi előírásokat kell elfogadni. Az alma és a körte forgalmazására vonatkozó előírások megállapításáról, valamint a 920/89/EGK rendelet módosításáról szóló, 2001. augusztus 6-i 1619/2001/EK bizottsági rendelet [2] meghatározza az almára és a körtére vonatkozó közös forgalmazási előírásokat.

(2) Az érthetőség érdekében az Egyesült Nemzetek Európai Gazdasági Bizottságának (ENSZ-EGB) a romlandó termények szabványosításával és a minőség javításával foglalkozó munkacsoportja úgy határozott, hogy az almára vonatkozó szabályokat el kell választani a körtére vonatkozóktól. Ezen kívül a bizottság úgy határozott, hogy a minőséggel és a mérettel kapcsolatos rendelkezések tekintetében naprakésszé teszi az alma forgalmazásáról és kereskedelmi minőségellenőrzésével foglalkozó FFV-50 ENSZ-EGB előírást. A világpiac átláthatóságának megőrzése érdekében az 1619/2001/EK rendeletet hatályon kívül kell helyezni és ennek megfelelően az almára, illetve a körtére két új forgalmazási előírást kell elfogadni.

(3) Az 1609/2001/EK rendelet által meghatározott legfontosabb érettségi követelmény az alma legkisebb méretének meghatározása. A keménység és a cukortartalom mérésére szolgáló módszerekkel kapcsolatos legújabb technikai fejlődésekre, valamint a kis méretű érett almák kialakulóban levő piacaira tekintettel az alma esetében a Közösségben alkalmazandó legkisebb méretet csökkenteni kell, és új érettségi követelményeket, mint a cukortartalmat és a keménységet kell elfogadni annak biztosítására, hogy a legkisebb méret csökkentése ne járjon a nem kellően érett és/vagy fejlett gyümölcsök forgalomba hozatalával.

(4) Mivel ezen új követelmények megfogalmazásához további munkára van szükség, figyelembe véve az alma méretével kapcsolatos fajtajellemzőket a legkisebb méret csökkentését 2005. augusztus 1-ig el kell halasztani, és addig a mérettel kapcsolatban ideiglenes rendelkezéseket kell megállapítani.

(5) Ezen új előírások alkalmazásának célja, hogy a nem kielégítő minőségű termékeket eltávolítsák a piacról, összhangba hozzák a termelést a fogyasztói követelményekkel, elősegítsék a tisztességes versenyen alapuló kereskedelmet, és ezáltal javítsák a jövedelmezőséget.

(6) Az előírásokat a forgalmazás minden fázisában alkalmazni kell. A nagy távolságokra történő szállítás, a hosszabb raktározás és a különböző árukezelési folyamatok bizonyos változásokat okozhatnak a termékek biológiai fejlődése vagy romlandósága miatt. Az ilyen jellegű romlást figyelembe kell venni azon előírásnál, amelyet a feladást követő forgalmazási fázisokban alkalmaznak.

(7) Mivel az "extra" osztályba tartozó termékeket különös gondossággal kell kiválogatni és csomagolni, esetükben csak a frissesség és feszesség hiányát kell figyelembe venni.

(8) Az e rendeletben előírt rendelkezések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

Az ex080810 KN-kód alá tartozó almára vonatkozó forgalmazási előírást a melléklet állapítja meg.

Az előírást minden forgalmazási szakaszban alkalmazzák a 2200/96/EK rendeletben megállapított feltételeknek megfelelően.

Azonban a feladást követő fázisokban, az előírások rendelkezéseihez viszonyítva a termékek esetében a következők fordulhatnak elő:

- a frissesség és a feszesség kis mértékű hiánya,

- az "extra" osztályon kívül minden más osztályba sorolt termékek esetén, fejlődésük és romlandóságuk következtében kismértékű minőségromlás.

2. cikk

2005. július 31-ig a következő rendelkezéseket alkalmazzák a méret vonatkozásában:

a) ha a méretet átmérő alapján határozzák meg, akkor az összes osztályban egy minimális átmérőt követelnek meg a következők szerint:

| "Extra" | I | II |

Nagy gyümölcsű fajták | 70 mm | 65 mm | 65 mm |

Egyéb fajták | 60 mm | 55 mm | 55 mm |

b) ha a méretet tömeg alapján határozzák meg, akkor az összes osztályban egy minimális tömeget követelnek meg a következők szerint:

| "Extra" | I | II |

Nagy gyümölcsű fajták | 140 g | 110 g | 110 g |

Egyéb fajták | 90 g | 80 g | 80 g |

3. cikk

Az 1619/2001/EGK rendelet hatályát veszti.

4. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

A melléklet III. pontjának második és harmadik albekezdése csak 2005. augusztus 1-jétől alkalmazandó.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. január 15-én.

a Bizottság részéről

Franz Fischler

a Bizottság tagja

[1] HL L 297., 1996.11.21., 1. o. A legutóbb a 47/2003/EK bizottsági rendelettel (HL L 7., 2003.1.11., 64. o.) módosított rendelet.

[2] HL L 215., 2001.8.9., 3. o. A 46/2003/EK rendelettel (HL L 7., 2003.1.11., 61. o.) módosított rendelet.

--------------------------------------------------

MELLÉKLET

AZ ALMÁRA VONATKOZÓ ELŐÍRÁS

I. A TERMÉNY MEGHATÁROZÁSA

Ezen előírás a Malus domestica Borkh fajtából (kultivár) származó frissen fogyasztásra szánt almára vonatkozik, nem tartozik ide az ipari felhasználásra szánt alma.

II. MINŐSÉGI ELŐÍRÁSOK

Ezen előírás célja meghatározni az előkészített és csomagolt alma minőségi követelményeit.

A. Minimumkövetelmények

Az adott minőségi osztályra vonatkozó különleges rendelkezések és megengedett eltérések mellett minden osztályban a következő tulajdonságokkal kell rendelkeznie az almáknak:

- ép,

- egészséges, kizártak az olyan termények, amelyek romlóhibával rendelkeznek vagy más minőségcsökkenés miatt fogyasztásra alkalmatlanok,

- tiszta, gyakorlatilag minden látható idegen anyagtól mentes,

- kártevőktől gyakorlatilag mentes,

- kártevők által okozott károktól gyakorlatilag mentes,

- rendellenes külső nedvességtől mentes,

- idegen szagtól és/vagy íztől mentes.

A gyümölcsnek továbbá gondosan szedettnek kell lennie.

Az alma fejlettségének és állapotának olyannak kell lennie, hogy az lehetővé tegye a következőket:

- érési folyamata folytatódjon, és elérje a fajtára jellemző megkövetelt érettségi fokozatot [1] [2],

- kibírja a szállítást és az árukezelést,

- kielégítő állapotban érkezzen meg a rendeltetési helyre.

B. Osztályozás

Az almát a következő három osztályba lehet sorolni:

i. "Extra" osztály

Az ezen osztályba sorolt almának kitűnő minőségűnek kell lennie. Formájában, fejlettségében és színében a fajtára jellemző tulajdonságokkal kell rendelkeznie, és a kocsányának pedig épnek kell lennie.

A gyümölcshúsnak teljesen épnek kell lennie.

Hibátlannak kell lennie, kivéve a nagyon enyhe felületi hibákat, feltéve, hogy ezek nem befolyásolják a termény általános megjelenését, a minőségét, az eltarthatóságát vagy kiszerelését a csomagolásban.

ii. I. osztály

Az ezen osztályba sorolt almának jó minőségűnek kell lennie. Alakjának, méretének és színének a fajtájára jellemzőnek kell lennie [3].

A gyümölcshúsnak teljesen épnek kell lennie.

Rendelkezhet azonban a következő enyhe hibákkal, feltéve, hogy ezek nem befolyásolják a termény általános megjelenését, minőségét, eltarthatóságát és kiszerelését a csomagolásban:

- enyhe alakhiba,

- enyhe fejlődési hiba,

- enyhe színhiba,

- enyhe héjhibák a következő mértékig:

- hosszanti hiba legfeljebb 2 cm hosszúságig,

- egyéb hibák legfeljebb 1 cm2 összterületen, kivéve a varas foltokat (Venturia inaequalis), amelyek összterülete nem lehet 0,25 cm2-nél nagyobb,

- enyhe, nem elszíneződött nyomásfoltok legfeljebb 1 cm2 összterületig.

A kocsány hiányozhat, feltéve, hogy a törés tiszta és a környező héjfelület nem sérült.

iii. II. osztály

Ezen osztály tartalmazza azon almát, amely nem felel meg a magasabb osztályok előírásainak, de kielégíti a fent meghatározott minimumkövetelményeket [4].

A gyümölcshúsnak minden nagyobb hibától mentesnek kell lennie.

A következő hibákkal rendelkezhetnek, amennyiben a gyümölcs megtartja a minőségre, az eltarthatóságra és a csomagban való kiszerelésre vonatkozó lényeges tulajdonságait:

- alakhiba,

- fejlődési hiba,

- színhiba,

- héjhibák a következő mértékig:

- hosszanti hiba legfeljebb 4 cm hosszúságig,

- egyéb hibák legfeljebb 2,5 cm2 összterületen, kivéve a varas foltokat (Venturia inaequalis), amelyek összterülete nem lehet 1 cm2-nél nagyobb,

- enyhe, esetleg kissé elszíneződött nyomásfoltok legfeljebb 1,5 cm2 összterületig.

III. A MÉRETRE VONATKOZÓ RENDELKEZÉSEK

A méretet a gyümölcs hossztengelyére merőlegesen mért legnagyobb átmérő vagy a tömeg határozza meg.

Ha a méretet átmérő alapján határozzák meg, akkor az összes osztályban megkövetelt minimális átmérő a következő:

| "Extra" | I. osztály | II. osztály |

Nagy gyümölcsű fajták | 65 mm | 60 mm | 60 mm |

Egyéb fajták | 60 mm | 55 mm | 50 mm |

| "Extra" | I. osztály | II. osztály |

Nagy gyümölcsű fajták | 110 g | 90 g | 90 g |

Egyéb fajták | 90 g | 80 g | 70 g |

[1] A Fuji fajta és mutációs változatai szedési érettségével kapcsolatos fajtajellemzők miatt megengedett a sugárirányú jegecesség (üvegesedés), ha az adott gyümölcs edénynyalábjainak környékére korlátozódik.

[2] E célból megfelelő mértékű oldható szilárdanyag-tartalommal és szilárdsággal kell rendelkezniük.

[3] A színezettségre és héjpárásodásra (perzseltségre) vonatkozó követelmények ezen előírás függelékében szerepelnek, az egyes követelmények által érintett fajták nem kimerítő felsorolásával együtt.

[4] A színezettségre és héjpárásodásra (perzseltségre) vonatkozó követelmények ezen előírás függelékében szerepelnek, az egyes követelmények által érintett fajták nem kimerítő felsorolásával együtt.

--------------------------------------------------